En 50-årig kvinde fra Vendsyssel er tiltalt for flere tilfælde af vold mod både sin 5-årige datter og samlever.

I en årrække har en 50-årig kvinde slået og kradset sin mandlige samlever ved flere tilfælde, mener Nordjyllands Politi, der har tiltalt kvinden for både vold og trusler. Nordjyllands Politi mener også, at kvinden fra Vendsyssel har udsat sin datter for vold i flere tilfælde, ved blandt andet at have slået hende med flad hånd i bagdelen og kastet en dukke i maven på datteren. Det fremgår af anklageskriftet mod kvinden, som TV2 Nord har fået aktindsigt i. Retssagen mod kvinden begyndte mandag ved retten i Hjørring, og af anklageskriftet fremgår det, at Nordjyllands Politi og Anklagemyndigheden har nedlagt påstand om fængselsstraf til kvinden. Dommen ventes at falde onsdag. Tvang ske ind i mund Kvindens femårige datter skulle ifølge Nordjyllands Politi have været udsat for både slag og skub. Flere af voldshandlingerne mod datteren har været at slå med fald hånd mod datteren flere forskellige steder på pigens krop, mens den 50-årige tiltalte også skulle have skubbet datteren ind mod en mur. I en periode på tre år mener Nordjyllands Politi også, at den 50-årige kvinde flere gange har slået sin mandlige samlever med knytnæveslag i ansigtet og på kroppen. En enkelt gang har hun ifølge anklageskriftet tvunget en ske ind i munden på sin samlever og i den forbindelse sagt: - Føler du dig tvangsfordret?, fremgår det af anklageskriftet. Derudover er kvinden også tiltalt for at have truet en mand på livet flere gange ved blandt andet at have udtalt flere gange overfor manden, at hun ville skære halsen over på ham.